ΓΡΑΠΤΗ ΕΡΩΤΗΣΗ E-1531/96 υποβολή: Hiltrud Breyer (V) προς την Επιτροπή (17 Iουνίου 1996)

Θέμα: Χρησιμοποίηση γλυκοπεπτιδίων στην εκτροφή ζώων

Έχοντας υπόψη την εξάμηνη απαγόρευση για γλυκοπεπτίδια στη Γερμανία όσον αφορά την εκτροφή ζώων η οποία θα τελειώσει σύντομα, λαμβάνοντας υπόψη ότι λείπει σε επίπεδο Ευρωπαϊκής Ένωσης μία απαγόρευση αυτού του αντιβιοτικού στην εκτροφή των ζώων, και ότι έχουν καταγραφεί 13.000 θάνατοι στις ΗΠΑ, οι οποίοι παλαιότερα μπορούσαν να θεραπευτούν μέσω αντιβιοτικών τίθενται οι ακόλουθες ερωτήσεις:

1. Δεν πιστεύει η Επιτροπή, ότι σε όλες τις περιστάσεις η αποτελεσματικότητα των αντιβιοτικών γλυκοπεπτιδίων κατά την θεραπεία ορισμένων λοιμώξεων στην εντατική θεραπευτική αγωγή θα πρέπει να διατηρηθεί για τους ανθρώπους;

2. Πώς εκτιμά η Επιτροπή τον κίνδυνο, κατά την χρήση αντιβιοτικών στην εκτροφή ζώων, να προκύψουν φορείς με ιδιαίτερη ανθεκτικότητα που θα μπορέσουν να περιορίσουν σημαντικά την περαιτέρω αποτελεσματικότητα των αντιβιοτικών στους ανθρώπους;

3. Μπορεί η Επιτροπή, να αποκλείσει - κατά την χρήση γλυκοπεπτιδίων στην εκτροφή ζώων - την δυνατότητα να προκληθούν βλάβες για την θεραπευτική αγωγή άρρωστων ανθρώπων; Εάν ναι, ποιες μελέτες υποστηρίζουν αυτή την άποψη της Επιτροπής;

4. Πώς εκτιμά η Επιτροπή την άποψη που εξέφρασε ο μικροβιολόγος Wolfang Witte που εργάζεται στο Ινστιτούτο Robert-Koch, ότι είναι ιδιαίτερα πιθανό, να μεταφέρεται η ανθεκτικότητα στα γλυκοπεπτίδια στους ανθρώπους;

5. Ποιά μέτρα προτίθεται να λάβει η Επιτροπή για να περιορίσει την ιδιαίτερα σημαντική χρήση ιατρικών προσθέτων παρασκευασμάτων στις ζωοτροφές και για να αποτρέψει την ενδεχόμενη δημιουργία ανθεκτικότητας στους ανθρώπους κατά των αντιοβιοτικών;

6. Πόσο υψηλή εκτιμά η Επιτροπή την δημιουργία από οικονομικής απόψεως βλαβών που προκύπτουν λόγω της ανθεκτικότητας σε αντιβιοτικά στους ανθρώπους διότι χορηγούνται πρόσθετες φαρμακευτικές ουσίες στις κτηνοτροφές κατά την εκτροφή ζώων;

7. Διαθέτει η Επιτροπή στοιχεία, από τα οποία να προκύπτει πόσοι άνθρωποι στην Ευρωπαϊκή Ένωση δεν θα είχαν πεθάνει εάν δεν υπήρχε ανθεκτικότητα στα αντιβιοτικά;

8. Πώς προτίθεται η Επιτροπή, να λάβει υπόψη την αναφορά στο «Εκπαιδευτικό Βιβλίο Φαρμακολογίας και Τοξικολογίας για την κτηνιατρική», ότι «έχουν βρεθεί συχνά εντερόκοκκοι που είναι ανθεκτικοί στα γλυκοπεπτίδια σε χοίρους και πουλερικά που εκτρέφονται σε επιχειρήσεις, που χρησιμοποιούν γλυκοπεπτίδια ως πρόσθετες ουσίες στις ζωοτροφές»;

9. α) Πώς εκτιμά η Επιτροπή τη δυνατότητα, με τη χρησιμοποίηση εναλλακτικών μεθόδων όπως η ομοιοπαθητική και άλλες διαδικασίες φυσικής θεραπείας, να μειωθεί η χρήση αντιβιοτικών στην εκτροφή ζώων,

β) Ενισχύει η Επιτροπή άμεσα ή έμμεσα τις έρευνες σ' αυτόν τον τομέα;

γ) Εάν ναι: μπορεί η Επιτροπή να διαβιβάσει ένα κατάλογο με τα σχετικά ερευνητικά προγράμματα;

Απάντηση του κ. Fischler εξ ονόματος της Επιτροπής (2 Αυγούστου 1996)

Η Επιτροπή θεωρεί ότι είναι σκόπιμο σε κάθε περίπτωση, να διασφαλιστεί η αποτελεσματικότητα των αντιβιοτικών της ομάδας των γλυκοπεπτιδίων γιατί τα τελευταία αυτά είναι απαραίτητα για την καταπολέμηση ορισμένων μολυσματικών ασθενιών οι οποίες είναι ιδιαίτερα σοβαρές για τον άνθρωπο. Όπως και κατά το παρελθόν, θα μεριμνήσει οπωσδήποτε ώστε η χρήση των αντιβιοτικών στις ζωοτροφές να μην έχει αρνητικές συνέπειες στην υγεία των ζώων ή τη δημόσια υγεία.

Κατόπιν αιτήσεως της Επιτροπής, η επιστημονική επιτροπή ζωοτροφών οδηγήθηκε κατ' επανάληψη (δύο φορές) να αποφανθεί, σχετικά με τη δυνατότητα αύξησης της αντίστασης του ανθρώπου σε σχέση με την χρησιμοποίηση ενός αντιβιοτικού της ομάδας των γλυκοπεπτιδίων (avoparcine) στις ζωοτροφές. Στην γνωμοδότηση της επιστημονικής επιτροπής στις 24 Μαρτίου 1995 υποδεικνύεται ότι είναι μάλλον απίθανο η χρησιμοποίηση της avoparcine να μπορεί να αυξήσει τον βαθμό αντίστασης στον άνθρωπο.

Στο μεταξύ, η επιστημονική επιτροπή κλήθηκε για μια ακόμη φορά, να αποφανθεί σχετικά με το θέμα αυτό της αύξησης της αντίστασης του ανθρώπου κατά την χρήση του εν λόγω αντιβιοτικού μετά την απαγόρευση της avoparcine στην Δανία και τη Γερμανία. Η γνώμη της επιστημονικής επιτροπής ζωοτροφών, η οποία θα γνωστοποιηθεί λίαν προσεχώς, θα πρέπει να ικανοποιεί ορισμένα από τα ερωτήματα τα οποία θέτει το Αξιότιμο Μέλος του Κοινοβουλίου.

Η Επιτροπή δεν θα παραλείψει να κοινοποιήσει τη γνώμη αυτή στο Αξιότιμο Μέλος του Κοινοβουλίου καθώς και τη γνώμη την οποία εξέδωσε, τον Μάρτιο του 1995, η επιστημονική επιτροπή.